Document ID: 32011R0356

РЕГЛАМЕНТ ЗА ИЗПЪЛНЕНИЕ (ЕС) № 356/2011 НА КОМИСИЯТА
от 12 април 2011 година
за изменение на Регламент (ЕС) № 447/2010 за обявяване продажбата на обезмаслено мляко на прах в рамките на тръжна процедура
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 43, букви е) и й) във връзка с член 4 от него,
като има предвид, че:
(1)
В член 1 от Регламент (ЕС) № 447/2010 на Комисията (2) се предвижда обезмасленото мляко на прах, постъпило на склад преди 1 ноември 2009 г., да е на разположение за продажба в рамките на тръжна процедура. За постигане на по-голяма яснота е удачно да се определи мерната единица, към която да се отнася предложената цена.
(2)
В член 2 от Регламент (ЕС) № 447/2010 се предвижда, че подаването на тръжни оферти в отговор на индивидуалните покани за търг трябва да се извърши на първия и третия вторник от месеца. Текущата ситуация на млечния пазар позволява да се намали броят на индивидуалните покани за търг на една на месец.
(3)
Поради това Регламент (ЕС) № 447/2010 следва да бъде съответно изменен.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 447/2010 се изменя, както следва:
а)
В член 1 се добавя следната алинея:
„Предложената цена трябва да бъде цената на 100 kg продукти.“
б)
В член 2 параграф 1 се заменя със следното:
„1. Срокът за подаване на оферти в отговор на индивидуалните покани за търг е 11 часа (брюкселско време) на третия вторник от месеца. През август обаче той е 11 часа (брюкселско време) на четвъртия вторник, а през декември - 11 часа (брюкселско време) на втория вторник. Ако вторник е официален празник, срокът е 11 часа (брюкселско време) на предишния работен ден.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 април 2011 година.

Labels: 3
17